POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo na podlagi Uredbe (EU) št. 691/2011 o evropskih okoljsko-ekonomskih računih

(1)Ozadje

S členom 3(3) in (4) Uredbe (EU) št. 691/2011 Evropskega parlamenta in Sveta z dne 6. julija 2011 o evropskih okoljsko-ekonomskih računih se na Komisijo prenesejo pooblastila za sprejemanje delegiranih aktov. V skladu s členom 9(2) navedene uredbe se pooblastilo za sprejemanje delegiranih aktov prenese za obdobje petih let od 11. avgusta 2011. Ta pooblastila se samodejno podaljšajo za obdobja petih let, razen če Evropski parlament ali Svet nasprotuje temu podaljšanju.

Komisija mora pripraviti poročilo o prenesenem pooblastilu najpozneje devet mesecev pred koncem petletnega obdobja. Komisija je prvo poročilo predložila novembra 2015. Prenos pooblastila se je samodejno podaljšal za dodatnih pet let, saj ga Parlament in Svet nista preklicala v skladu s členom 9(3).

To je drugo poročilo o izvajanju pooblastila za sprejemanje delegiranih aktov, prenesenega na Komisijo na podlagi Uredbe (EU) št. 691/2011 o evropskih okoljsko-ekonomskih računih.

(2)Izvajanje pooblastil, prenesenih na Komisijo na podlagi Uredbe (EU) št. 691/2011

Od začetka veljavnosti Uredbe (EU) št. 691/2011 je Komisija sprejela samo Delegirano uredbo Komisije (EU) 2016/172.

V tem aktu so specificirani energetski proizvodi iz oddelka 3 Priloge VI k Uredbi (EU) št. 691/2011. Ta delegirani akt je bil posebej predviden v Uredbi (EU) št. 538/2014 o spremembi Uredbe (EU) št. 691/2011. Seznam energetskih proizvodov za evropske okoljsko-ekonomske račune je bistveni element za določitev področja uporabe teh statističnih podatkov, da se omogoči primerljivost podatkov med državami in zagotovi notranja skladnost (izravnavanje) računov fizičnega pretoka energije.

Večina energetskih proizvodov, potrebnih za evropske okoljsko-ekonomske račune, je agregatov s seznama energetskih proizvodov iz Uredbe (ES) št. 1099/2008. Dopolnjeni so bili z drugimi kategorijami, ki so potrebne za okoljske račune, vendar niso določene v statistiki energetike, in sicer za vložke energije iz naravnih virov in ostanke energije.

Med pripravami za Delegirano uredbo Komisije (EU) 2016/172 so bila opravljena ustrezna posvetovanja, tudi na ravni strokovnjakov. Na skupnem srečanju marca 2015 je bilo opravljeno posvetovanje z delovno skupino Eurostata za okoljske račune in delovno skupino za statistiko okoljskih izdatkov. Posvetovanje z direktorji sektorske in okoljske statistike ter računov (DIMESA) je potekalo junija 2015. Evropski parlament in Svet sta bila ustrezno obveščena.

Komisija bo morda morala v bližnji prihodnosti uporabiti pooblastila iz člena 3(3) in (4), da bi se bolje upoštevale potrebe po podatkih v okviru sedanjih politik EU.

(3)Sklepne ugotovitve

Komisija je pravilno izvajala nanjo prenesena pooblastila ter poziva Evropski parlament in Svet, da se seznanita s tem poročilom.

Komisija meni, da bi morala še naprej imeti pooblastila, ki so nanjo prenesena na podlagi Uredbe (EU) št. 691/2011, saj bo morda morala v prihodnosti sprejeti delegirane akte, da bi se upošteval napredek v statističnih metodologijah in prednostne naloge prilagodile novim potrebam po okoljskih informacijah.